ธปท.เตรียมอนุมัติ IFS ตั้งนาโนไฟแนนซ์เดือนหน้า
ธปท. เตรียมอนุมัติให้ IFS จัดตั้งนาโนไฟแนนซ์ โดยคาดว่าจะมีการประกาศอย่างเป็นทางการภายในเดือนพ.ค.58 
30 เม.ย. 2558

ผู้สื่อข่าวรายงานว่าได้เกิดกระแสข่าวว่าธนาคารแห่งประเทศไทย (ธปท.) อยู่ในระหว่างเตรียมการอนุมัติให้บริษัท ไอเอฟเอส แคปปิตอล (ประเทศไทย) จำกัด (มหาชน) หรือ IFS ผู้ให้บริการสินเชื่อการรับโอนสิทธิเรียกร้องหรือสินเชื่อแฟคเตอริ่ง ,สินเชื่อลิสซิ่งประเภทสัญญาเช่าทางการเงิน ,สินเชื่อเช่าซื้อ จัดตั้งนาโนไฟแนนซ์ โดยคาดว่าจะมีการประกาศอย่างเป็นทางการภายในเดือนพ.ค.58 ขณะที่ IFS อยู่ในระหว่างการเข้าร่วมทุนกับบริษัทประกันแห่งหนึ่ง เพื่อขยายฐานสินเชื่อ
อนึ่ง ก่อนหน้ากระทรวงคลังและธปท.ได้ออกเกณฑ์การทำธุรกิจสินเชื่อรายย่อยที่ไม่มีหลักทรัพย์ค้ำประกัน (นาโนไฟแนนซ์) โดยมีผู้สนใจขอทำธุรกิจนาโนไฟแนนซ์ 14 ราย ส่วนใหญ่เป็น Non-bank ในบรรดาบริษัทในกลุ่มการเงิน ซึ่งมีบริษัทที่ได้รับอนุมัติแล้วขณะนี้ 3 ราย เป็นบริษัทที่จดทะเบียนในตลาดหลักทรัพย์ 1 ราย คือ บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD
สำหรับราคาหุ้น IFS ณ เวลา 15.05 น. ทรงตัวอยู่ที่ 3.78 บาท ราคาสูงสุด 3.82 บาท ราคาต่ำสุด 3.74 บาท มูลค่าซื้อขายที่ 18.51 ล้านบาท